
Raport

asupra proiectului de lege pentru aprobarea Ordonanţei Guvernului nr.4/2006 privind creşterile salariale ce se vor acorda în anul 2006 personalului didactic din unităţile şi instituţiile de învăţământ, salarizat potrivit Legii nr.128/1997 privind Statutul personalului didactic (PL-x 142/2006)

1. În conformitate cu prevederile art. 95 din Regulamentul Camerei Deputaţilor, republicat, şi cu adresa nr.   PL-x 142/8.03.2006, Comisia pentru învăţământ, ştiinţă, tineret şi sport şi Comisia pentru muncă şi protecţie socială ale Camerei Deputaţilor au fost sesizate spre dezbatere, în fond, cu proiectul de Lege pentru aprobarea Ordonanţei Guvernului nr.4/2006 privind creşterile salariale ce se vor acorda în anul 2006 personalului didactic din unităţile şi instituţiile de învăţământ, salarizat potrivit Legii nr.128/1997 privind Statutul personalului didactic. 

Proiectul a fost avizat de către Comisia pentru buget, finanţe şi bănci, de Comisia juridică, de disciplină şi imunităţi şi a primit avizul din partea Consiliului legislativ. 

Pentru îndeplinirea obiectivelor ce rezultă din faptul că învăţământul este considerat prioritate naţională, precum şi respectarea prevederilor Legii nr.128/1997 privind Statutul personalului didactic, cu modificările şi completările ulterioare acest proiect de lege este necesar spre reaşezarea grilelor salariale actuale. Modificarea salariilor de bază a avut în vedere accentuarea creşterii salariilor cu prioritate pentru absolvenţii tineri, dar şi pentru cei care au mai puţin de 10 ani vechime în învăţământ. Aceste grile au fost rezultatul unor negocieri între reprezentanţii guvernului şi preşedinţii federaţiilor sindicale reprezentative din învăţământ. Adoptarea acestui proiect de lege va corela salariile personalului din învăţământ cu salariul mediu brut pe economie. 

2. În raport de obiectul şi conţinutul său, proiectul de lege face parte din categoria legilor ordinare.

3. La dezbaterea propunerii legislative au participat, în conformitate cu prevederile art.51 şi art.52 din Regulamentul Camerei Deputaţilor: d-l Josef Koto, Secretar de stat în Ministerul Educaţiei şi Cercetării. 

4. Propunerea legislativă a fost adoptată de Senat în şedinţa din 2 martie 2006.

5. La lucrările reunite ale comisiilor au fost prezenţi 41 deputaţi, din totalul de 48 membri. Raportul a fost adoptat în şedinţa din 29 martie 2006, cu  unanimitate de voturi.

6. Potrivit art.75, alineatele (1) şi (3) din Constituţia României, republicată, şi art.92 din Regulamentul Camerei Deputaţilor, republicat, Camera Deputaţilor este cameră decizională.


În urma dezbaterii, cele două comisii reunite, cu unanimitate de voturi,  propun admiterea fără modificări a proiectului de lege, în forma adoptată de Senat.

PREŞEDINTE                                                                                     PREŞEDINTE,

            Lia-Olguţa Vasilescu                                                                                     Stelian Duţu              













Consilieri:

        Elena Anghel

